CELEX: 62021TN0688
Language: el
Date: 2021-10-25 00:00:00
Title: Υπόθεση T-688/21: Προσφυγή-αγωγή της 25ης Οκτωβρίου 2021 — BNP Paribas Public Sector κατά ΕΣΕ

20.12.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 513/32
            
         
      Προσφυγή-αγωγή της 25ης Οκτωβρίου 2021 — BNP Paribas Public Sector κατά ΕΣΕ
      (Υπόθεση T-688/21)
      (2021/C 513/47)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα-ενάγουσα: BNP Paribas Public Sector SA (Παρίσι, Γαλλία) (εκπρόσωποι: A. Champsaur και A. Delors, δικηγόροι)
      
         Καθού-εναγόμενο: Ενιαίο Συμβούλιο Εξυγίανσης
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να ακυρώσει, βάσει των άρθρων 256 και 263 ΣΛΕΕ, την απόφαση του ΕΣΕ, της 13ης Αυγούστου 2021, με στοιχεία αναφοράς srb.e.e4.co(2021)570897, καθόσον απέρριψε, κατά παράβαση του άρθρου 7, παράγραφος 3, του εκτελεστικού κανονισμού 2015/81, το αίτημα για την επιστροφή των ποσών που αντιστοιχούν στις εγγυήσεις σε μετρητά σε σχέση με τις ΑΔΠ για τα έτη 2015 έως 2021·
               
            
                  —
               
               
                  δυνάμει των συμβάσεων 2016-2021 και βάσει των άρθρων 272 και 340 ΣΛΕΕ:
                  
                              —
                           
                           
                              να διαπιστώσει ότι το ΕΣΕ, αρνούμενο να επιστρέψει τα ποσά που αντιστοιχούν στις εγγυήσεις σε μετρητά σε σχέση με τις ΑΔΠ για τα έτη 2016 έως και το 2021, παρέβη την υποχρέωση επιστροφής που υπέχει για τις περιόδους 2016 έως 2021 κατ’ εφαρμογήν της ρήτρας 12.5 εκάστης Συμβάσεως, η οποία προβλέπει ρητώς την εφαρμογή του άρθρου 7, παράγραφος 3, του εκτελεστικού κανονισμού 2015/81, και
                           
                        
                              —
                           
                           
                              να υποχρεώσει το ΕΣΕ να επιστρέψει στην προσφεύγουσα-ενάγουσα τα ποσά τα οποία αντιστοιχούν στις εγγυήσεις σε μετρητά και τα οποία το ΕΣΕ διατηρεί κατά παράβαση των συμβατικών υποχρεώσεών του, καθώς και το σύνολο των επιβαρύνσεων, των τόκων υπερημερίας και των παρεπόμενων συναφών εξόδων κάθε είδους (ή, εναλλακτικώς, να καταβάλει στην προσφεύγουσα-ενάγουσα ως αποζημίωση ποσό αντίστοιχο της ζημίας που υπέστη λόγω της παράβασης των εν λόγω συμβάσεων)·
                           
                        
            
                  —
               
               
                  κυρίως, όσον αφορά τη σύμβαση 2015 και, επικουρικώς, όσον αφορά τις συμβάσεις 2016-2021, λόγω εξωσυμβατικής ευθύνης του ΕΣΕ και βάσει του άρθρου 340 ΣΛΕΕ:
                  
                              —
                           
                           
                              να διαπιστώσει ότι η άρνηση του ΕΣΕ να επιστρέψει τα ποσά που αντιστοιχούν στις εγγυήσεις σε μετρητά σε σχέση με τις ΑΔΠ για τα έτη 2015 έως και 2021 συνιστά αδικαιολόγητο πλουτισμό, και
                           
                        
                              —
                           
                           
                              να υποχρεώσει το ΕΣΕ να επιστρέψει στην προσφεύγουσα-ενάγουσα τα εν λόγω ποσά τα οποία διατηρεί χωρίς καμία νομική βάση, καθώς και το σύνολο των επιβαρύνσεων, των τόκων υπερημερίας και των παρεπόμενων συναφών εξόδων κάθε είδους·
                           
                        
            
                  —
               
               
                  να καταδικάσει το ΕΣΕ στο σύνολο των δικαστικών εξόδων.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής της, η προσφεύγουσα-ενάγουσα προβάλλει, κυρίως, τρεις λόγους.
      
                  1.
               
               
                  Με τον πρώτο λόγο προβάλλεται παράβαση του άρθρου 7, παράγραφος 3, του εκτελεστικού κανονισμού 2015/81 (1) και του κανονισμού ΕΜΕ για τον λόγο ότι η απόφαση του Ενιαίου Συμβουλίου Εξυγίανσης αντιβαίνει προς το άρθρο 7, παράγραφος 3, του εκτελεστικού κανονισμού 2015/81, το οποίο προβλέπει ρητώς ότι οι αμετάκλητες δεσμεύσεις πληρωμής ιδρυμάτων που δεν εμπίπτουν πλέον στο πεδίο εφαρμογής του κανονισμού (ΕΕ) 806/2014 (2) ακυρώνονται και ότι οι εξασφαλίσεις που καλύπτουν τις εν λόγω δεσμεύσεις επιστρέφονται.
               
            
                  2.
               
               
                  Με τον δεύτερο λόγο προβάλλεται ότι το Ενιαίο Συμβούλιο Εξυγίανσης υπέπεσε σε πλάνη περί το δίκαιο, καθόσον υποστήριξε ότι το άρθρο 70, παράγραφος 4, του κανονισμού ΕΜΕ έχει εφαρμογή σε σχέση με τις αμετάκλητες δεσμεύσεις πληρωμής, ενώ το άρθρο αυτό αφορά μόνον τις εκ των προτέρων εισφορές σε μετρητά, και ότι το Ενιαίο Συμβούλιο Εξυγίανσης συγχέει τις εισφορές σε μετρητά με τις εγγυήσεις σε μετρητά σε σχέση με αμετάκλητες δεσμεύσεις πληρωμής.
               
            
                  3.
               
               
                  Με τον τρίτο λόγο προβάλλεται παράβαση των συμβατικών όρων τους οποίους η προσφεύγουσα-ενάγουσα συνομολόγησε με το Ενιαίο Συμβούλιο Εξυγίανσης και οι οποίοι συνεπάγονται συμβατική ευθύνη της προσφεύγουσας-ενάγουσας. Η προσφεύγουσα-ενάγουσα εκτιμά, ειδικότερα, ότι η άρνηση του Ενιαίου Συμβουλίου Εξυγίανσης να επιστρέψει τα ποσά που αντιστοιχούν στις εγγυήσεις σε μετρητά σχετικά με τις αμετάκλητες δεσμεύσεις πληρωμής για τα έτη 2016 έως 2021 συνιστά παράβαση της εν λόγω σύμβασης.
                  Η προσφεύγουσα-ενάγουσα προβάλλει επίσης, επικουρικώς, λόγο σχετικό με τις συμβάσεις 2016-2021. Υποστηρίζει, συναφώς, ότι η άρνηση του Ενιαίου Συμβουλίου Εξυγίανσης να επιστρέψει τα ποσά που αντιστοιχούν στις εγγυήσεις σε μετρητά σχετικά με τις αμετάκλητες δεσμεύσεις πληρωμής για τα έτη 2015 έως 2021 συνιστά αδικαιολόγητο πλουτισμό του Ενιαίου Συμβουλίου Εξυγίανσης.
               
            
         (1)  Εκτελεστικός κανονισμός (ΕΕ) 2015/81 του Συμβουλίου, της 19ης Δεκεμβρίου 2014, περί ενιαίων όρων εφαρμογής του κανονισμού (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου όσον αφορά τις εκ των προτέρων εισφορές στο Ενιαίο Ταμείο Εξυγίανσης (ΕΕ 2015, L 15, σ. 1).
      
         (2)  Κανονισμός (ΕΕ) 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (ΕΕ 2014, L 225, σ. 1).